Viettäisin mieluummin iltani samassa häkissä kuristajakäärmeen kanssa kuin katselemalla moista roskaa, mutta pakottauduin katsomaan Temppareiden aiempaa tuotantokautta selvittääkseni, onko ohjelma todella niin järkyttävää sontaa kuin miltä se vaikuttaa. Ja olihan se.

Heti ensimmäisen jakson myötä sarjan tarkoitus tuli selväksi: ”Joku tulee vielä eroamaan.” ”Kyl mä luulen, että parisuhteet tulee kaatumaan tällä reissulla.”

”Voi olla, että siellä on onnellisia suhteita, mutta täällä varmaan vahvempikin suhde hajoo jossain vaiheessa.”

Kyseessä on läpeensä vastenmielinen ohjelma, jonka tarkoitus on yksinkertaisuudessaan saada julkisuutta ja mainetta janoavat nuoret pettämään toisiaan.

Ohjelmassa neljä pariskuntaa matkustaa kolmeksi viikoksi trooppiselle saarelle seuranaan joukko sinkkumiehiä ja -naisia. Pariskunnat erotetaan toisistaan, he eivät saa kommunikoida keskenään ja heille tyrkytetään loputtomasti viinaa. ”Naisten saarelle” varattujen naisten kanssa matkustaa ryhmä sinkkumiehiä, ”Miesten saarella” taas joukko sinkkunaisia vikittelee neljää varattua miestä.

Sinkkujen tarkoitus on yksinkertaisesti pokata varatut pettämään puolisoitaan heidän kanssaan. Varattujen on käytävä treffeillä päivisin – iltaisin hädin tuskin teini-iän ohittaneet nuoret ryyppäävät ja sekoilevat. Kamerat kuvaavat lääppimistä romanttisilla treffeillä, hikistä kähmintää kännibileissä ja taltioivat jopa seksipuuhat.

Iltanuotiolla toisistaan erotetut pariskunnat sitten katselevat tarkoitushakuisesti leikatuilta videoilta, kuinka oma rakas on sinkkujen kanssa treffeillä kännissä sekoillut. Kumppani jää nuotion hämyyn nieleskelemään kyyneleitä ilman minkäänlaisia selityksiä. Usein parisuhteet kariutuvat ohjelman seurauksena, ja se on tarkoituskin.

Iltalehti esitteli maanantaina uuden tuotantokauden sinkkunaisia. Daniela, 26, kertoi tulleensa Temptation Islandille sen takia, että hänestä on ”paljon kivempaa rikkoa suhteita kuin luoda niitä”.

Parikymppinen Sofia taas kertoi olevansa kokki – ”ihan paska leipomaan, mut munanvatkaus sujuu”.

Isabell, 21, taas on ”kova mimmi bailaa, ja tarpeen vaatiessa dickillä raidaa”.

Emman, 22, mielestä ”miehet ovat kuin kossupaukkuja, aina voi ottaa uuden”. Essin, 24, mukaan miehet taas ovat kuin vessa: ”jos on varattu, niin vähän kun kahvaa rynkyttää, niin saattaa vapautua nopeammin”. Inkun, 23, lempijuoma on viini: ”24 senttiä uppoo helposti ja nopeesti”.

Tyylikästä! Jäin miettimään, puhuvatko naiset oma-aloitteisesti julkisuudessa näin vai onko tuotantoyhtiö pannut sanat heidän suuhunsa. Siinäpä on kiva sitten lastenlasten tulevaisuudessa lueskella, kuinka mummo oli kova mimmi ”dickillä raidaa”.

Temptation Island on ohjelmaa esittävän Nelosen mukaan ”äärimmäinen deittiohjelma, jossa pariskunnille annetaan tilaisuus testata, kestääkö oma parisuhde vai onko paratiisin kielletty hedelmä sittenkin houkuttelevampi”.

LUE MYÖS Nämä sinkkumiehet yrittävät saada varatut luopumaan kumppaneistaan Temptation Island Suomessa – katso kuvat

Inka Soveri

Todellisuudessa ohjelma tuhoaa viimeisetkin aivosolut ja moraalin rippeet. Se rahastaa ihmisten alimmilla vieteillä ja tirkistelynhalulla sekä hyväksikäyttää nuoria, jotka haluavat mainetta ja ilmaisen ulkomaanmatkan.

Kyseessä on sokeeraavan matalaotsainen formaatti, jossa puolialastomat nuoret puhuvat härskejä, paneskelevat ympäriinsä ja juovat loputtomasti viinaa. Tempparit markkinoi häpeilemättä pettämistä, manipulaatiota, seksismiä, typeryyttä ja kaikenlaista masentavaa kuonaa, jota ihmiskunnan sisuksista pulppuaa.

Siinä on ihastuminen, läheisyys ja rakastumisen kauneus kahden ihmisen välillä aika kaukana.

Tämä kaikki tehdään mainostajien kannustuksella, jotka maksavat tuhansia euroja saadakseen mainoksensa ohjelmaan, jonka tarkoitus on repiä parisuhteet hajalle.

En moralisoi kenenkään parisuhdevalintoja tai päätöstä pettää kumppania, ne kiinnostavat minua yhtä paljon kuin koruompelu tai Maisa Torpan hempeät hääkuvat. Ongelma on sadistisessa ohjelmaformaatissa, joka ratsastaa katsojien vahingonilolla ja pahantahtoisuudella. Se kuvaa aikamme synkkää puolta kouriintuntuvasti: katsojat saatellaan toivomaan osallistujille pahaa. Jos ohjelma ei saa aikaan pettämistä ja siitä seuraavaa välirikkoa, se epäonnistuu.

Tempparit on vähän kuin teinibileet helvetissä tai kotiporno ilman turvasanaa; sen tarkoitus ei ole solmia nuorten välisiä liittoja vaan rikkoa niitä mahdollisimman karmealla ja julkisella tavalla. Ja tämä kaikki kyynisen tuotantoyhtiön rahoittamana, satojentuhansien katsojien silmien alla. Erotkaa, ja itkekää.

Osallistujilla ei tietenkään ole minkäänlaista sananvaltaa ohjelman editointiin – ja he joutuvat kokemaan valtavasti häpäisyä ja lokapuhetta ohjelman ilmestymisen jälkeen. Ensin heidät nöyryytetään ohjelmassa, sen jälkeen sosiaalisen median kanavissa.

Eikä kujanjuoksussa ole voittajia – paitsi tuotantoyhtiö ja mainostajat, jotka tahkoavat rahaa itkudraamalla, jolla tuhotaan tahallaan nuorten suhteita ja elämiä.

Britanniassa nähtiin viikonloppuna jo kolmas tosi-tv-formaatti Love Islandiin kytkeytynyt itsemurha, kun ohjelman entinen juontaja Caroline Flack riisti hengen itseltään. Hän joutui kohuun joulun aikoihin, kun häntä epäiltiin miesystävänsä pahoinpitelystä. Sen jälkeen hän joutui murskaavan julkisuus- ja somevyöryn alle.

Aiemmin kaksi ohjelmaan osallistunutta kilpailijaa päätyi samaan ratkaisuun.

Love Islandin tuotantoyhtiötä onkin arvosteltu kuolemien jälkeen siitä, että se ei tarjoa sarjan tähdille riittävästi tukea kuvausten päätyttyä. Kaikki osallistujat joutuvat keskelle maanista mediamylläkkää ja kestämään valtavasti törkykirjoittelua somessa. Se on hyvin kuormittavaa nuorille, joilla ei välttämättä ole minkäänlaisia valmiuksia ymmärtää, millaiselle julkisuudelle he ovat itsensä altistaneet.

Touhu ei kuulosta enää viettelysten eikä rakkauden saarelta, vaan Kärpästen herralta.